Abdulla Qahhor uy-muzeyi. Abdulla Qahhor uy-muzeyi (Yunus Rajabiy koʻchasi, 26/1) – adabiy memorial muzey. 1958 – 1968-yillarda yozuvchi Abdulla Qahhor yashagan va ishlagan uyda 1987-yil 6-mayda Oʻzbekiston Respublikasi hukumatining 191-sonli qaroriga muvofiq tashkil etilgan. Uy-muzey 4 ta xona va asosiy kirish yoʻlagidan tashkil topgan. Muzey fondida 5035 ta eksponat bor (2022). Ularning ichida kitob, hujjat, magnitofon yozuvlari, qoʻlyozma, fotosuratlar bor. Ekspozitsiya (memorial qismi) 2 xonadan iborat boʻlib, unda yozuvchining ish kabineti, kutubxonasi va mehmonxonasi aks ettirilgan. Muzeyning Abdulla Qahhor hayoti, ijodi, merosi nomli boʻlimlari mavjud. Uning 1-boʻlimida adib hayotining turli bosqichlari, muhim voqealari haqida hikoya qilinadi. 2-boʻlimda adibning jurnalistik faoliyati va ijodining ilk davrlariga tegishli hikoya, feletonlarning qoʻlyozmalari, ular eʼlon qilingan vaqtli matbuot nashrlari qoʻyilgan. 3-boʻlim ekspozitsiyasidan adibga hurmat va ehtirom namunasi sifatida berilgan tuhfalar, mukofotlar (jumladan " Buyuk xizmatlari uchun" ordeni), diplom, esdalik buyumlari joy olgan. Muzey 1987-yilda yozuvchining turmush oʻrtogʻi Kibriyo Qahhorova tashabbusi bilan tashkil etilgan. Manbalar. Abdulla Qahhor uy-muzeyi. "Meros.uz" Abdulla Qahhor ijod muzeyi ochildi . "el.tfi.uz"